Neuvoston päätös,

tehty 12 päivänä heinäkuuta 2002,

Euroopan kehitysrahaston työjärjestyksen hyväksymisestä

(2002/647/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa (Beninissä) 23 päivänä kesäkuuta 2001 allekirjoitetun kumppanuussopimuksen(1),

ottaa huomioon Brysselissä 18 päivänä syyskuuta 2000 allekirjoitetun neuvostossa kokoontuneiden jäsenvaltioiden hallitusten edustajien sisäisen sopimuksen Cotonoussa, Beninissä 23 päivänä kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaisesta yhteisön tukien rahoituksesta ja hoidosta sekä taloudellisen avun jakamisesta EY:n perustamissopimuksen neljännessä osassa tarkoitetuille merentakaisille maille ja alueille(2), jäljempänä "sisäinen sopimus", ja erityisesti sen 21 artiklan 2 kohdan,

ottaa huomioon merentakaisten maiden ja alueiden assosiaatiosta Euroopan yhteisöön ("päätös merentakaisten alueiden assosiaatiosta") 27 päivänä marraskuuta 2001 tehdyn neuvoston päätöksen 2001/822/EY(3),

ottaa huomioon komission ehdotuksen,

ON PÄÄTTÄNYT SEURAAVAA:

1 artikla

Hyväksytään liitteenä oleva Euroopan kehitysrahaston komitean työjärjestys.

2 artikla

Euroopan kehitysrahaston komitean työjärjestystä sovelletaan sisäisen sopimuksen voimaantuloon saakka ainoastaan 3 päivänä lokakuuta 2000 tehdyn neuvostossa kokoontuneiden jäsenvaltioiden hallitusten edustajien päätöksen 2000/770/EY(4) 1 artiklan 1 ja 2 kohdassa ja merentakaisten maiden ja alueiden osalta päätöksen 2001/822/EY 20 artiklassa tarkoitettuihin ohjelmointityön tarpeisiin.

3 artikla

Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä.

Tehty Brysselissä 12 päivänä heinäkuuta 2002.

Neuvoston puolesta

Puheenjohtaja

T. Pedersen

(1) EYVL L 317, 15.12.2000, s. 3.

(2) EYVL L 317, 15.12.2000, s. 355.

(3) EYVL L 314, 30.11.2001, s. 1.

(4) EYVL L 317, 15.12.2000, s. 354.

LIITE

EUROOPAN KEHITYSRAHASTON KOMITEAN TYÖJÄRJESTYS

1 artikla

Kokoonpano

Euroopan kehitysrahaston komitea, jäljempänä "komitea", muodostuu jäsenvaltioiden valtuuskunnista, jäljempänä "valtuuskunnat", ja sen puheenjohtajana toimii komission edustaja.

Euroopan investointipankin edustaja osallistuu sen työskentelyyn.

Neuvoston pääsihteeristön edustaja osallistuu komitean kokouksiin tarkkailijana.

2 artikla

Asian saattaminen komitean käsiteltäväksi

1. Asia saatetaan komitean käsiteltäväksi Brysselissä 18 päivänä syyskuuta 2000 allekirjoitetussa neuvostossa kokoontuneiden jäsenvaltioiden hallitusten edustajien sisäisessä sopimuksessa Cotonoussa, Beninissä 23 päivänä kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaisesta yhteisön tukien rahoituksesta ja hoidosta sekä taloudellisen avun jakamisesta EY:n perustamissopimuksen neljännessä osassa tarkoitetuille merentakaisille maille ja alueille(1), jäljempänä "sisäinen sopimus", ja tarvittaessa merentakaisten maiden ja alueiden assosiaatiosta Euroopan yhteisöön 27 päivänä marraskuuta 2001 tehdyssä neuvoston päätöksessä 2001/822/EY ("päätös merentakaisten alueiden assosiaatiosta")(2) määrätyissä tapauksissa. Päätöksellä 2001/822/EY komitealle siirretyn toimivallan osalta komiteaa kutsutaan nimellä "EKR-MMA-komitea".

2. Edellä 1 kohdassa tarkoitettujen tapausten lisäksi:

a) komissio esittää komitealle jokaisessa kokouksessa sitä edeltäneen ajanjakson osalta luettelon päätöksistä, jotka se on tehnyt seuraavien sisäisen sopimuksen artiklojen perusteella: 24 artiklan 2 kohdan b alakohta, 24 artiklan 3 kohta, 24 artiklan 4 kohta ja 25 artiklan 3 kohdan ensimmäinen luetelmakohta;

b) komitealle ilmoitetaan mahdollisimman pian hankkeiden tai toimintaohjelmien täytäntöönpanossa ilmenneistä viivästymisistä tai vaikeuksista, joista saattaa aiheutua huomattavia lisäsitoumuksia tai merkittäviä muutoksia, jotka on sisäisen sopimuksen määräysten mukaisesti pakollista saattaa komitean käsiteltäväksi.

3 artikla

Koollekutsuminen

1. Puheenjohtaja kutsuu komitean koolle joko omasta aloitteestaan tai jäsenvaltion pyynnöstä.

2. Komitea voidaan kutsua muiden komiteoiden kanssa yhteiseen kokoukseen käsittelemään yhteistä etua koskevia asioita, jotka kuuluvat molempien toimivaltaan.

4 artikla

Esityslista

1. Puheenjohtaja laatii esityslistaehdotuksen ja antaa sen komitean hyväksyttäväksi.

2. Esityslistassa on yksilöitävä:

- toimenpide-ehdotukset, joista komitealta pyydetään sisäisen sopimuksen nojalla lausunto,

- muut sisäisen sopimuksen nojalla komitean käsiteltäväksi määrätyt asiat.

3. Kukin valtuuskunta voi pyytää jonkin kohdan sisällyttämistä komitean kokousten esityslistalle. Tätä tarkoitusta varten esitettävät tiedot voidaan antaa suullisesti.

4. Esityslistaan sisältyy edellisen kokouksen pöytäkirjan hyväksyminen.

5 artikla

Tietojen toimittaminen komitean jäsenille

1. Puheenjohtaja toimittaa sihteeristön kautta komitean jäsenille yhteisön virallisilla kielillä kokouskutsun, esityslistaehdotuksen, ne toimenpide-ehdotukset, joista pyydetään komitean lausuntoa, ja muut niihin liittyvät asiakirjat yleensä viimeistään 15 työpäivää ennen kokouspäivää.

2. Kiireellisissä tapauksissa ja silloin kun vahvistettavia toimenpiteitä on sovellettava välittömästi, puheenjohtaja voi komitean jäsenen pyynnöstä tai omasta aloitteestaan lyhentää 1 kohdassa tarkoitettua määräaikaa kuuteen työpäivään ennen kokouspäivää.

3. Poikkeuksellisesti äärimmäisen kiireellisissä tapauksissa, jolloin kiireellisyys on asianmukaisesti perusteltu (esimerkiksi vakava taloudellinen, yhteiskunnallinen tai poliittinen tilanne, edunsaajamaassa sattuneet luonnonkatastrofit tai muut olosuhteet, jotka edellyttävät hyvin nopeaa toimintaa), puheenjohtaja voi poiketa 1 ja 2 kohdassa tarkoitetuista määräajoista.

4. Niiden toimenpide-ehdotusten osalta, jotka sisäisen sopimuksen nojalla on käsiteltävä komiteassa suullisessa menettelyssä, valtuuskuntien on ilmoitettava kirjallisesti komitean sihteeristöön vähintään kolme työpäivää ennen kokousajankohtaa:

- mitkä ehdotukset ne voivat jo periaatteessa hyväksyä ja mitkä ne ehdottavat käsiteltäviksi 4 artiklan 1 kohdassa tarkoitetun esityslistan A kohdassa (huomautuksilla tai lisätietoja koskevilla pyynnöillä varustettuina tai niitä ilman), ja

- mistä ehdotuksista ne katsovat tarpeelliseksi keskustella ja mitkä ne ehdottavat käsiteltäväksi B kohdassa.

Valtuuskunnat esittävät myös kirjallisesti samassa määräajassa huomautuksensa ja lisätietoja koskevat pyyntönsä.

Komissio antaa lisätiedot ja vastaukset esitettyihin huomautuksiin mahdollisuuksien mukaan kirjallisesti ja ennen komitean kokousta.

6 artikla

Komitean lausunnot

1. Asiat saatetaan komitean käsiteltäviksi sisäisessä sopimuksessa määrätyissä tapauksissa ja siinä määrättyjen menettelyjen mukaisesti. Kun komitealta pyydetään lausuntoa, se käsittelee asiaa sisäisen sopimuksen 21 artiklassa asetetuin edellytyksin ja 27 artiklassa määrätyn menettelyn mukaisesti.

2. Suullista menettelyä käytettäessä ja jos toimenpide-ehdotuksen asiasisältöä muutetaan tai siihen lisätään uusia asiatietoja kokouksen aikana, puheenjohtaja voi omasta aloitteestaan tai jäsenvaltion pyynnöstä siirtää jotakin esityslistan kohtaa koskevan äänestyksen kokouksen loppuun tai johonkin myöhempään kokoukseen.

3. Jos puheenjohtaja ei edellä 2 kohdassa tarkoitetussa tilanteessa päätä valtuuskunnan pyynnön mukaisesti siirtää äänestystä, valtuuskunta voi esittää varauman, joka on poistettava enintään kolmen työpäivän kuluessa kokousta seuraavasta päivästä alkaen. Komitean lausunto merkitään lopulliseksi kyseisen määräajan päätyttyä. Komissio ilmoittaa jäsenvaltioille sen jäsenvaltion lopullisesta kannasta, jonka valtuuskunta esitti varauman komitealle.

7 artikla

Edustus ja päätösvaltaisuus

1. Kunkin jäsenvaltion valtuuskuntaa pidetään yhtenä komitean jäsenenä. Kukin jäsenvaltio päättää valtuuskuntansa kokoonpanosta ja ilmoittaa tästä puheenjohtajalle.

Puheenjohtajan suostumuksella valtuuskuntiin voi liittyä hallituksista riippumattomia asiantuntijoita kyseisen jäsenvaltion kustannuksella.

2. Jäsenvaltion valtuuskunta voi tarvittaessa edustaa toista jäsenvaltiota, mutta ainoastaan yhtä. Edustettava valtuuskunta ilmoittaa asiasta puheenjohtajalle kirjallisesti.

3. Komitean päätösvaltaisuuden edellytyksenä oleva jäsenmäärä on sama kuin lausunnon antamiseksi enemmistöllä sisäisessä sopimuksessa määrätty jäsenmäärä.

8 artikla

Ulkopuolisten henkilöiden pääsy komitean kokouksiin

1. Komitean puheenjohtaja voi jäsenen pyynnöstä tai omasta aloitteestaan päättää kuulla asiantuntijoita erityiskysymyksissä.

2. Kyseiset asiantuntijat sekä 7 artiklan 1 kohdassa tarkoitetut asiantuntijat eivät ole läsnä komitean äänestyksissä eivätkä osallistu niihin.

9 artikla

Kirjallinen menettely

1. Kirjallisessa menettelyssä käsiteltävien toimenpide-ehdotusten osalta valtuuskunnilla on toimenpide-ehdotuksen lähettämisestä alkaen 15 työpäivää aikaa ottaa ehdotukseen kantaa. Komitean jäsenen, joka ei tiedonannossa määrätyssä ajassa ilmaise vastustavansa toimenpide-ehdotusta tai haluavansa pidättyä ilmaisemasta kantaansa, katsotaan hyväksyvän ehdotuksen.

Kiireellisissä ja äärimmäisen kiireellisissä tapauksissa sovelletaan 5 artiklan 2 ja 3 kohdassa tarkoitettuja määräaikoja. Viimeksi mainitussa tapauksessa äärimmäinen kiireellisyys on asianmukaisesti perusteltava ja valtuuskuntien suostumus voidaan saada vasta, kun siitä on nimenomaisesti ilmoitettu.

2. Jos kuitenkin komitean jäsen pyytää, että toimenpide-ehdotusta tarkastellaan komitean kokouksessa, kirjallinen menettely päätetään tuloksettomana; toimenpide-ehdotuksen käsittely lykätään komitean seuraavaan kokoukseen.

10 artikla

Sihteeristö

Komitean sihteerintehtävistä huolehtii komissio.

11 artikla

Kokousten pöytäkirjat ja selostukset

Kustakin kokouksesta laaditaan puheenjohtajan vastuulla pöytäkirja, joka sisältää lausunnot toimenpide-ehdotuksista sekä kokouksessa esitetyt kannanotot. Pöytäkirjat toimitetaan komitean jäsenille 15 työpäivän määräajassa.

Komitean jäsenet esittävät mahdolliset huomautuksensa puheenjohtajalle kirjallisesti. Niistä ilmoitetaan komitealle; erimielisyyksien ilmetessä muutosehdotus käsitellään komiteassa. Jos erimielisyyttä ei silloin ratkaista, kyseinen muutos liitetään pöytäkirjaan.

12 artikla

Läsnäololuettelo

1. Puheenjohtaja laatii jokaisessa kokouksessa läsnäololuettelon, jossa täsmennetään, mitä viranomaisia tai elimiä osallistujat edustavat.

2. Ne valtuuskuntien jäsenet, jotka eivät edusta jäsenvaltion jotakin viranomaista tai elintä, allekirjoittavat ilmoituksen, jossa he vahvistavat, ettei osallistuminen komitean työskentelyyn aiheuta heille eturistiriitoja.

Jos eturistiriitoja kuitenkin ilmenee, kyseisen jäsenen on puheenjohtajan pyynnöstä pidättäydyttävä osallistumasta kyseisten esityslistan kohtien käsittelyyn.

13 artikla

Kirjeenvaihto

1. Komitean toimintaa koskeva kirjeenvaihto lähetetään komissioon komitean sihteeristölle osoitettuna.

2. Sihteeristön kautta komitean jäsenille osoitettu kirjeenvaihto lähetetään myös asianomaisen jäsenvaltion pysyvään edustustoon.

3. Poikkeustapauksia lukuun ottamatta komission ja komitean jäsenten välisessä kirjeenvaihdossa käytetään puolin ja toisin tähän tarkoitukseen soveltuvia tietotekniikan välineitä.

14 artikla

Avoimuus

1. Komissioon sovellettavia asiakirjojen julkisuutta koskevia periaatteita ja edellytyksiä sovelletaan EKR-MMA-komiteaan. Jos hakemus on osoitettu jäsenvaltiolle, tämän on noudatettava Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen (EY) N:o 1049/2001(3) 5 artiklaa.

2. Asioiden käsittely komiteassa on luottamuksellista kaikille osanottajille.

15 artikla

Toimintamenot

1. Komissio ottaa vastattavakseen komitean toimintamenot, mukaan lukien yhden osallistujan matkakulut jäsenvaltiota kohden.

Myönnettyjen rahoituspuitteiden salliessa ja niiden asettamissa rajoissa komissio vastaa pyydettäessä valtuuskunnan kahden jäsenen matkakuluista.

2. Komissiolla on valtuudet korvata 8 artiklan 1 kohdan mukaisesti kutsuttujen asiantuntijoiden matka- ja oleskelukulut.

3. Komissio asettaa komitean käyttöön sen toimintaan tarvittavat tilat ja aineelliset välineet.

(1) EYVL L 317, 15.12.2000, s. 355.

(2) EYVL L 314, 30.11.2001, s. 1.

(3) EYVL L 145, 31.5.2001, s. 43.